Hekk kif qlibna għax-xahar tal-Ġimgħa Mqaddsa, għadd ta’ soċjetajiet mużikali u Surmastrijiet jniedu diski kompatti b’ recordings ta’ marċi funebri li se jkunu qed jindaqqu f’diversi kunċerti jew purċissjonijiet tal-Ġimgħa l-Kbira. Is-Surmast Żurrieqi, Josef Grech, nhar il-Ħadd 4 ta’ Marzu se jniedi diska kompatta ta’ 9 marċi funebri u Stabat Mater li kkompona hu stess bl-isem “Wieqfa Kienet Imbikkija”. Dawn il-marċi funebri ddedikahom għall-membri mejtin tal-familja tiegħu u ħbieb oħrajn għeżież għalih. It-tnedija se ssir fid-9.15 ta’ filgħodu fis-Sala “Giuseppe Gauci” ġewwa s-sede tas-Soċjetà Mużikali Santa Katarina taż-Żurrieq, liema banda huwa s-Surmast Direttur tagħha. F’dan il-każin sar ukoll ir- recording ta’ din id-diska kompatta mis- sound engineer Alan Schembri. Fir-recording ħadu sehem is-Sopran Rosabelle Bianchi, in-narratriċi Catherine Portelli, u s-solisti: Kevin Tonna fuq il-kwartin, Christopher Camilleri fuq il-klarinett baxx u ngħaqad mal-banda s-Surmast Josef Grech stess bħala solista fuq il-klarinett.